Tshwane betaal sy Eskom-skuld af(Foto: Zakysant via Wikimedia Commons) Die Tshwane-metroraad het Vrydag sy agterstallige skuld by Eskom ten volle vereffen. Randall Williams, burgemeester van Tshwane, sê die bedrag wat aan Eskom oorbetaal is beloop R1,6 miljard. Volgens die betalingsplan wat die munisipaliteit met die kragvoorsiener aangegaan het, het die stad daaglikse betalings gemaak. Eskom het aan die begin van September oorweeg om die metro se krag af te sny om betaling te verseker. Dit het gevolg ná die Tshwane-metroraad die elektrisiteitsvoorsieningsooreenkoms wat hy met Eskom aangegaan het, verontagsaam het deur sy versuim om die R1,6 miljard wat aan Eskom verskuldig is betyds te betaal. “Ons was deurlopend met Eskom in gesprek oor ons betalingsplanne, en ons sal dit steeds bly doen,” sê Williams. “Die munisipaliteit bly verbind daartoe om ŉ langtermyn-oplossing te vind vir ons finansiële probleme sodat ons kan seker maak dat ons krediteure soos Eskom ten volle en betyds kan betaal.” Die Tshwane-koalisie het ook in ŉ verklaring bevestig Vrydag was die laaste van 26 daaglikse betalings om die skuld van R1,68 miljard ten volle te betaal. “Ons het dit gedoen ondanks miljarde wat aan Stad Tshwane verskuldig is deur ander regeringsfere wat nie hul rekeninge vereffen nie en self betalingsooreenkomste met die munisipaliteit aangegaan het,” sê Jacqui Uys, voorsitter van die gesamentlike koukus. “Ons vertrou dat Eskom nou sal ophou met hul politieke speletjies en onnodige fokus op Tshwane, wat nie eers een van die top-70 munisipaliteite in die land is met die swakste betaling nie en om met die munisipaliteit saam te werk om ŉ oplossing te vind – sonder dreigemente in die media.” Uys sê die munisipaliteit is bewus daarvan dat die rekening vir September nou betaalbaar is en die stad het reeds reëlings begin tref met Eskom in die verband.